
C5+1 стратегиялық пайымы туралы бірлескен мәлімдеме
2026 жылғы 19 қазан

C5+1: Тарихи әріптестік, өркендеген болашақ

Біз, Қазақстан, Қырғызстан, Тәжікстан, Түрікменстан және Өзбекстанның сыртқы істер министрлері және Америка Құрама Штаттарының Мемлекеттік хатшысы, 2026 жылғы 19 қазанда Самарқанд қаласында өткен C5+1 форматындағы министрлік кездесуіне орай АҚШ пен Орталық Азия арасындағы ұзақ мерзімді әріптестіктің болашағына қатысты ортақ пайымымызды білдіреміз.

Біз Америка Құрама Штаттары және Орталық Азияны бір бірін саналы түрде таңдаған ұзақ мерзімді әріптестер ретінде көреміз.

Он жылдан астам уақыт бұрын барлық мемлекеттердің егемендігін, тәуелсіздігі мен аумақтық тұтастығын өзара құрметтеуге негізделген дипломатиялық платформаның дамуындағы маңызды қадам болған алғашқы C5+1 министрлік кездесуі өтті.
Биыл Қазақстан, Қырғызстан, Тәжікстан, Түрікменстан және Өзбекстан тәуелсіздігінің 35 жылдығын, ал Америка Құрама Штаттары тәуелсіздігінің 250 жылдығын атап өтіп жатқанда, біз көптеген келер ұрпаққа жалғасатын берік әріптестіктің болашағына сеніммен қараймыз.
C5+1 елдерінің үкіметтері егемен мемлекеттер арасындағы достықтың маңызын растай отырып, елдеріміздің тарихқа қосқан үлесін құрметтейді, бүгінгі мүмкіндіктерді тиімді пайдаланады және әрбір мемлекетіміздің азаматтары үшін неғұрлым бейбіт әрі өркендеген болашаққа ұмтылады. Біз дауларды бейбіт жолмен реттеуге жәрдемдесіп, елдеріміз арасындағы диалог пен ынтымақтастықты одан әрі нығайтуды көздейміз.

Біз Америка Құрама Штаттары мен Орталық Азия арасындағы байланыстарды одан әрі нығайтудың перспективасын көреміз.

Көлік және сауда жолдарының тоғысында орналаса отырып, біз АҚШ пен Орталық Азияны байланыстыратын тарихи байланыстарды саралап, оларды нығайтудың инновациялық жолдарын іздестіреміз. Бұрын географиялық қашықтық азаматтарымыздың бір-бірінің бірегей көрікті жерлерімен танысу мүмкіндіктерін шектесе, бүгінде біз жаңа әрі заманауи көлік қатынастарын дамытып жатырмыз. Транскаспий сауда бағыты бойында өзара тиімді әріптестікті нығайтып, тасымалдау мен сауданы дамытуға жәрдемдесетін инфрақұрылымға инвестиция саламыз. Географиялық алшақтықты еңсеру және C5+1 елдерінің халықтарын одан әрі жақындастыру мақсатында ағылшын тілін оқыту мен білім беруді қоса алғанда, цифрлық байланыстарды дамытып, қоғамдарымыз арасындағы өзара іс-қимылды нығайтып келеміз.

Біз Орталық Азияны жаһандық экономиканың ортасынан көреміз.

Біз Орталық Азияның әлемдік экономикадағы орталық орнын қайта қалпына келтіруге ұмтыламыз. Транскаспий сауда бағытын одан әрі дамыту жөніндегі ортақ күш-жігеріміз Орталық Азия мен АҚШ арасындағы екіжақты сауда мен инвестициялардың бұрын-соңды болмаған деңгейде кеңеюіне ықпал етіп, қарқынды дамып келе жатқан нарықтарда жаңа мүмкіндіктер ашады.
Орталық Азиядағы өңірлік экономикалық интеграцияны, оның ішінде өңірішілік сауданы кеңейту, көлік байланысын жақсарту, кедендік рәсімдерді үйлестіру және өнеркәсіптік кооперацияны нығайту арқылы қолдай отырып, біз АҚШ-пен ықпалдасқан бәсекеге қабілетті өңірлік нарықты қалыптастырамыз.
B5+1 платформасының дамуы Орталық Азияда қызмет ететін америкалық компаниялар үшін өзара тиімді жаңа коммерциялық мүмкіндіктер туғызуды жалғастырады. Сонымен қатар үкіметтеріміз Орталық Азия кәсіпорындарының АҚШ нарығына инвестиция салуы және онда өз қызметін жүзеге асыруы үшін мүмкіндіктерді кеңейту перспективаларын көреді. Қауіпсіз әрі сенімді технологияларды, АҚШ-тың технологиялық озық жетістіктерін және Орталық Азияның өсіп келе жатқан технологиялық секторларын тиімді пайдалана отырып, біз электрондық коммерция өркендейтін, инновациялық шешімдер кеңінен таралатын және дарынды кәсіпкерлердің әлеуетін іске асыруға жағдай жасалатын өңір қалыптастыруға ұмтыламыз.

Біз болашаққа жаңа мүмкіндіктер ашатын ынтымақтастықты көреміз.

Біз АҚШ пен Орталық Азия арасындағы энергетикалық ынтымақтастықты нығайту орнықты экономикалық өсім мен энергетикалық орнықтылықты қамтамасыз ететін интеграцияланған, жоғары қосылған құны бар жеткізу тізбектерін дамытуды ынталандыратынын мойындаймыз. Біздің әрбір елімізде игерілмеген табиғи ресурстардың бірегей қоры бар. Біз өзіміздің күшті жақтарымызды біріктіріп, өңірдің энергетика секторын дамытудың қуатты ортақ қозғаушы күшіне айналамыз. Деректер – алтынмен пара-пар құндылық, біз геологиялық деректерді басқару саласындағы сараптамалық білім мен озық тәжірибелермен алмасуға ниеттіміз. Біз елдеріміз үшін барынша пайда табу мақсатында пайдалы қазбаларды өндіру мен өңдеуді кеңейту перспективаларын көреміз. Біз сондай-ақ өңірде қосылған құны жоғары өнімдердің үлесін арттырудың инновациялық тәсілдерін әзірлеу және оларды халықаралық нарықтарға шығару жолдарын қалыптастыру арқылы Орталық Азияның экспорттық әлеуетін іске асыруға жәрдемдесуге ниеттіміз.

Біз C5+1 елдерінің барлығы үшін қауіпсіз болашақты көреміз.

Америка Құрама Штаттары мен Орталық Азия халықтары C5+1 шеңберіндегі қауіпсіздік саласындағы ынтымақтастықтың нығаюынан пайда көреді. Біздің үкіметтеріміз терроризм мен трансұлттық ұйымдасқан қылмысқа қарсы іс-қимылға, сондай-ақ шекара қауіпсіздігін нығайтуға ерекше мән береді. Біздің күш-жігеріміз заңсыз көші-қонға, адам саудасына, есірткі мен қару-жарақтың заңсыз айналымына қарсы күрес саласындағы ынтымақтастықты қоса алғанда, қауіпсіздікті нығайтуға бағытталады. Өз кезегінде, ынтымақтастығымыз кедендік рәсімдерді жетілдіруге және сауданы жеңілдетуге ықпал етіп, C5+1 елдерінің барлығына пайда әкелетін экономикалық өсімге жағдай жасайды. 
Киберқауіпсіздік саласындағы C5+1 ынтымақтастығын кеңейтуді қоса алғанда, цифрлық дәуір қатерлерін азайтуға бағытталған заманауи тәсіл киберқауіптер мен киберқылмысқа тиімді қарсы тұру мүмкіндіктерімізді нығайтады.
Біз Америка Құрама Штаттары мен Орталық Азия елдерінің ядролық материалдардың қауіпсіздігін қамтамасыз ету саласындағы көпжылдық ынтымақтастығын құптаймыз және ядролық қауіпсіздік саласындағы сараптамалық құзыреттер мен өңірлік әлеуетті нығайтуға қосқан бірлескен үлесімізді мойындаймыз. Біз ядролық қарудан азат Орталық Азия аймаққа сүйене отырып, ядролық қауіпсіздік, кепілдіктер, ядролық материалдарды физикалық қорғау және атом энергиясын бейбіт мақсатта пайдалану салаларындағы іс жүзіндегі ынтымақтастықты тереңдетеміз.

Біз өткенге құрметпен қарайтын болашақты көреміз.

Заманауи экономиканың озық салаларындағы мүмкіндіктерді пайдалана отырып, біз C5+1 елдерінің бай мәдени мұрасын сақтауға деген бейілділігімізді растаймыз.
Халықтарымыздың әлем тарихына қосқан көрнекті үлесіне құрмет көрсете отырып, мәдени мұраны сақтау саласындағы ынтымақтастықтың жаңа бағыттарын қалыптастыруға және қоғамдарымыз арасындағы стратегиялық байланыстарды нығайтуға ниеттіміз. Біз C5+1 елдерінің бірегей тарихын дәріптеу және қорғау мақсатында құқық қорғау органдары мен мәдениет мекемелері арасындағы өзара іс-қимылды кеңейтеміз. Біз кәсіби, мәдени және білім беру алмасуларын кеңейтуге; көне жәдігерлерді сақтау мен қорғау үшін жаңа технологияларды пайдалануға; мәдени мұраны қорғау шараларын құқық қорғау органдарының қызметімен ықпалдастыруға; сондай-ақ халықаралық аренада жетекші рөл атқаруға дайын кәсіби кадрлық әлеуетті дамытуға ниеттіміз.
Туризм және креативті экономика сияқты мәдениет салаларындағы іскерлік байланыстарымызды нығайта отырып, біз өткен мұрамызды сақтаумен қатар болашақтың жұмыс орындарын құрамыз. Ортақ тәжірибемізден алған сабақтарға сүйене отырып, біз барынша өркендеген болашақты бірге қалыптастырамыз.

Біз C5+1 ынтымақтастығы алдағы уақытта да жаһандық сын-қатерлердің өңірлік шешімдерін әзірлеуге жәрдемдесетінін көреміз. 
